ناديه لطفى الاسم الفنى لـ پولا محمد لطفى شفيق (3 يناير 1937 - 4 فبراير 2020) ممثله مصريه كبيره اشتهرت فى السينما المصريه من نص القرن العشرين و هيه الفتره المعروفه باسم " العصر الدهبى للسينما المصريه ". اتولدت فى القاهرة فى حى عابدين 3 يناير سنة 1937 من اب مصرى و ام مصرية اسمها فاطمه. دخلت المدرسه الالمانى فى القاهره و اتخرجت منها سنة 1955. اكتشف موهبتها التمثيليه المخرج رمسيس نجيب و قدمها للسينما و اختار ليها اسمها الفنى اللى اشتهرت بيه " ناديه لطفى " و طلعها فى فيلم من اخراج نيازى مصطفى فى دور صحفيه مع الممثلين الكبار وقتها فريد شوقى و رشدى اباظه. ظهرت ناديه لطفى و نجحت فى افلام كتيره من اشهرها دورها " لويزا " الصليبيه فى فيلم الناصر صلاح الدين من اخراج يوسف شاهين ، و فى دور بنت الليل " فردوس " فى فيلم " ابى فوق الشجره " مع عبد الحليم حافظ من اخراج حسين كمال و ده كان تانى فيلم تمثله مع عبد الحليم حافظ بعد فيلم " الخطايا " اللى اخرجه حسن الإمام. من افلامها المشهوره التانيه " بين القصرين " و " السمان و الخريف " و وهى روايات للاديب نجيب محفوظ ، و " الإخوه الاعداء " و هيه تمصير لرواية " الإخوه كرامازوف " للاديب الروسى دوستويفسكى و اخرجها للسينما المصريه حسام الدين مصطفى.